เสียงตอบรับผู้ว่าการ ธปท.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

หลัง ครม.มีมติแต่งตั้ง นายประสาร ไตรรัตน์วรกุล กรรมการผู้จัดการ ธนาคารกสิกรไทย และประธานสมาคมธนาคารไทย ขึ้นดำรงตำแหน่งผู้ว่าการธนาคารแห่งประเทศ (ธปท.) ซึ่งถือเป็นหน่วยงานสำคัญด้านเศรษฐกิจของประเทศ
เพราะองค์กรนี้ถือเป็นหัวใจหลักในการดูแลเรื่องดอกเบี้ยที่เกี่ยวข้องกับต้นทุนของผู้ประกอบการและเอกชน
ขณะเดียวกันยังเป็นหน่วยงานที่กำกับมิให้ระดับราคาสินค้า หรือเงินเฟ้อขยับพุ่งขึ้นมากัดกินเงินในกระเป๋าของชาวบ้าน
นอกจากนี้ยังเป็นผู้กำกับดูแลอัตราแลกเปลี่ยนที่เป็นเสมือนอาวุธในการแข่งขันระดับนานาชาติด้วย
เสียงจากหลายฝ่ายจึงเห็นพ้องและมอบโจทย์ให้ผู้ว่าการ ธปท.คนใหม่ที่แตกต่างกันไป
นายวรภัค ธันยาวงษ์ รองผู้จัดการใหญ่ ธนาคารไทยพาณิชย์ กล่าวว่า ดีใจที่นายประสารได้รับเลือกเป็นผู้ว่าการ ธปท.คนใหม่ เพราะจากการที่เคยประสานงานร่วมกับนายประสาร ตั้งแต่นายประสารทำงานที่สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เห็นว่านายประสารเป็นบุคคลที่มีความเป็นมืออาชีพ และมีความเป็นตัวของตัวเองสูง 
“คุณประสารเข้ามาถือว่าเป็นบวก เพราะเข้าใจเรื่องธนาคารพาณิชย์ ทำให้รู้ว่าต้องบริหารจัดการธนาคารพาณิชย์อย่างไร อย่างเรื่องดอกเบี้ยตอนนี้ ผู้ว่าการแบงก์ชาติคนใหม่ก็ต้องดูว่าทิศทางจะเอาอย่างไร เพราะมีการพูดคุยเรื่องดอกเบี้ยหลายครั้ง ต้องจับตามองนโยบาย” นายวรภัค กล่าว
ด้านนายพยุงศักดิ์ ชาติสุทธิผล ประธานสภาอุตสาหกรรมแห่งประเทศไทย เห็นว่า ผู้ว่าการ ธปท.คนใหม่ถือว่ามีความครบเครื่อง เพราะเคยผ่านงานภาคเอกชนและงานในด้านต่างๆ ทำให้มีมุมมองที่กว้างขวาง และน่าจะทำงานร่วมกับกระทรวงการคลังได้เป็นอย่างดี 
สิ่งที่ภาคเอกชนอยากให้เร่งดูแลคือค่าเงินบาท โดยให้เคลื่อนไหวอยู่ในทิศทางเดียวกับประเทศคู่แข่งทางการค้า เพื่อให้ภาคอุตสาหกรรมแข่งขันได้ไม่เสียเปรียบ
นายทรงพล ชีวะปัญญาโรจน์ รองกรรมการผู้จัดการ ธนาคารกสิกรไทย กล่าวว่า ทางการไทยควรเพิ่มความสำคัญของเงินบาทในประเทศเพื่อนบ้านให้มากขึ้น เพราะปัจจุบันไทยค้าขายกับประเทศแถบชายแดนค่อนข้างมาก และหลายประเทศหวังให้ไทยเป็นประตูไปสู่ประเทศต่างๆ ถ้าเพิ่มความสำคัญของเงินบาทในสายตาเพื่อนบ้านมากขึ้น จะช่วยทำให้ค่าเงินมีเสถียรภาพมากขึ้นด้วย 
“หน้าที่ของ ธปท.คือกำกับสถาบันการเงินไทยให้มีเสถียรภาพ และออกไปแข่งขันได้กับต่างประเทศ ขณะนี้ยังมีกฎระเบียบที่ยังไม่เอื้ออำนวยให้ธนาคารทำธุรกิจได้เต็มที่ ถ้าได้นายประสารซึ่งเป็นนักปฏิบัติเข้าไปทำงานเป็นผู้ว่าการ ก็น่าจะเป็นประโยชน์เพราะเข้าใจธุรกิจเป็นอย่างดี” นายทรงพล กล่าว
นายเชาว์ เก่งชน กรรมการผู้จัดการ บริษัท ศูนย์วิจัยกสิกรไทย กล่าวว่า โจทย์ของผู้ว่าการคนใหม่มีอยู่เต็มไปหมด ทั้งเสถียรภาพในประเทศและต่างประเทศ เพราะภาพครึ่งหลังของปีนี้จะแตกต่างจากไตรมาสแรก จากเศรษฐกิจโลกชะลอลง ภาคส่งออกก็ชะลอ เงินเฟ้อที่เพิ่มสูงขึ้น อีกทั้งค่าเงินเหรียญสหรัฐจะอ่อนค่าลง โดยภาพรวมจะเผชิญแต่ความผันผวน
ขณะที่สถิติที่ผ่านมา ธปท.ดูแลค่าเงินได้ดีมาก ค่าเงินที่แกว่งตัวน้อยกว่าประเทศอื่นๆ จึงไม่น่าเป็นห่วงค่าเงินบาท ส่วนดอกเบี้ยนโยบายที่ต่ำมากที่ 1.25% ธปท.จะปรับลดอย่างค่อยเป็นค่อยไป